ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ δυνάμει της τρίτης περίπτωσης του άρθρου 251,παράγραφος 2 της συνθήκης ΕΚ σχετικά με την κοινή θέση του καθόρισε Συμβουλίου σχετικά με την έκδοση οδηγίας του κανονισμού του Ευρωπαϊκού Κοινοβουλίου και του Συμβουλίου περί κοινοτικού προγράμματος επισήμανσης ενεργειακής απόδοσης για εξοπλισμό γραφείου και τεχνολογίας επικοινωνιών

1. Ιστορικό

Η Επιτροπή ενέκρινε πρόταση σχετικά με την έκδοση κανονισμού του Ευρωπαϊκού Κοινοβουλίου και του Συμβουλίου περί κοινοτικού προγράμματος επισήμανσης ενεργειακής απόδοσης για εξοπλισμό γραφείου και τεχνολογίας επικοινωνιών στις 28.01.2000 [1] (έγγραφο COM(2000)18 - 2000/0033/COD).

[1] ΕΕ C 150 E, 30.05.2000, σ. 73 - 78

Η πρόταση της Επιτροπής διαβιβάστηκε στο Ευρωπαϊκό Κοινοβούλιο και το Συμβούλιο στις 28.01.2000.

Tο Eυρωπαϊκό Κοινοβούλιο διατύπωσε τη γνώμη του σε πρώτη ανάγνωση την 1η Φεβρουαρίου 2001, με την οποία πρότεινε 15 τροπολογίες. Η Επιτροπή αποδέχτηκε όλες τις τροπολογίες κατ'αρχήν [2].

[2] A5-0006/2001

Η τροποποιημένη πρόταση της Επιτροπής διαβιβάστηκε στο Ευρωπαϊκό Κοινοβούλιο και το Συμβούλιο στις 20 Μαρτίου 2001 [3].

[3] COM(2001)142

Tο Συμβούλιο κατέληξε σε πολιτική συμφωνία σχετικά με την πρόταση στις 30 Μαΐου 2001 και στις 29 Mαΐου 2001 ενέκρινε ομόφωνα την κοινή θέση με την οποία ασχολείται η παρούσα ανακοίνωση.

2. Αρχική πρόταση και στόχοι της πρότασης της Επιτροπής

Στόχος της πρότασης είναι η εισαγωγή στην Κοινότητα της συμφωνίας μεταξύ των Ηνωμένων Πολιτειών της Αμερικής και της Ευρωπαϊκής Κοινότητας σχετικά με τον συντονισμό των προγραμμάτων επισήμανσης για εξοπλισμό γραφείου (συμφωνία "Energy Star") και η θέσπιση ενός κοινοτικού εθελοντικού προγράμματος ενεργειακής επισήμανσης (πρόγραμμα "Energy Star"). Κύριοι στόχοι της παρούσας πρότασης είναι η θέσπιση γενικών κανόνων και διαδικασιών για το κοινοτικό πρόγραμμα επισήμανσης Energy Star. Η πρόταση θα συμβάλει στην επίτευξη σημαντικής εξοικονόμησης ενέργειας στον εξοπλισμό γραφείου προάγοντας με τον τρόπο αυτό το στόχο μείωσης των εκπομπών CO2 στην Ένωση. Αυτό είναι αναγκαίο για την εφαρμογή της συμφωνίας « Energy Star »,η οποία θα διευκολύνει το εμπόριο ανάμεσα στην Ευρωπαική ένωση(ΕΕ) και τις Ηνωμένες πολιτείες (ΗΠΑ)

Η πρόταση στοχεύει ειδικότερα στην εξασφάλιση αποδοτικότητας και διαφάνειας κατά τη διαδικασία αναθεώρησης των τεχνικών προδιαγραφών του Energy Star μέσω της θέσπισης τεχνικού φορέα, το συμβούλιο Energy Star της ευρωπαίκής Κοινότητας, ο οποίος θα συνδράμει την Επιτροπή κατά την αναθεώρηση των τεχνικών προδιαγραφών. Ιδίως, η πρόταση είναι απαραίτητη προκειμένου να ενισχυθεί η κατάλληλη χρήση του λογότυπου Energy Star και να αποφευχθεί η κατάχρησή του και να εξασφαλιστεί συνοχή μεταξύ του κοινοτικού προγράμματος και άλλων προγραμμάτων ενεργειακής επισήμανσης στα χωριστά κράτη μέλη.

Η πρόταση βασίζεται στο άρθρο 95 δεδομένου ότι θα συμβάλει στην εναρμόνιση των σημάτων ενεργειακής απόδοσης του εξοπλισμού γραφείου, ώστε να αποφευχθούν πιθανοί φραγμοί στην εσωτερική αγορά. Το άρθρο 95 αποτελεί τη νομική βάση για όλες τις κοινοτικές δραστηριότητες για την ενεργειακή απόδοση των εμπορεύσιμων αγαθών.

3. Σχόλια επί της κοινής θέσης

Η κοινή θέση προσεγγίζει μάλλον την τροποποιημένη πρόταση της Επιτροπής. Η Επιτροπή δέχτηκε κατ'αρχήν όλες τις τροπολογίες του Ευρωπαϊκού Κοινοβουλίου. Η κοινή θέση ανταποκρίνεται επίσης στο πνεύμα και το δυναμισμό των τροπολογιών του Ευρωπαϊκού Κοινοβουλίου, εκτός από την περίπτωση μιας δευτερεύουσας τροπολογίας.

4. Συμπέρασμα

Υπάρχει ευρεία συμφωνία μεταξύ της τροποποιημένης πρότασης της Επιτροπής και της κοινής θέσης. Συμπεραίνεται επομένως ότι η Επιτροπή υποστηρίζει κατά βάση την κοινή θέση. Ωστόσο, η Επιτροπή δεν μπορεί να συμφωνήσει με τη νέα νομική βάση που υποστηρίζει το Συμβούλιο. Για την Επιτροπή, ορθή νομική βάση για αυτή την πρόταση είναι το άρθρο 95, το οποίο χρησιμοποιείται σε όλες τις πρωτοβουλίες που αφορούν την ενεργειακή απόδοση των εμπορεύσιμων προϊόντων. Όλες αυτές οι πρωτοβουλίες, συμπεριλαμβανόμενου του παρόντος κανονισμού, έχουν ως πρωταρχικό στόχο την εναρμόνιση των σημάτων και των απαιτήσεων σε κοινοτικό επίπεδο, ώστε να αποφευχθούν πιθανοί φραγμοί στο εμπόριο.

5. Δήλωση της Επιτροπής για καταχώριση στα πρακτικά

Η Επιτροπή ζήτησε να συμπεριληφθεί η ακόλουθη δήλωση κατά την έγκριση της κοινής θέσης:

«Η Επιτροπή επισημαίνει την ομόφωνη συμφωνία του Συμβουλίου επί της κοινής θέσης. Η Επιτροπή διαπιστώνει ότι το Συμβούλιο δυστυχώς επέλεξε το άρθρο 175 παράγραφος 1 της Συνθήκης EΚ ως νομική βάση, ενώ η πρόταση της Επιτροπής είχε βασισθεί στο άρθρο 95 που κατά την άποψη της Επιτροπής είναι η κατάλληλη βάση. Η Επιτροπή θεωρεί ότι η επιλογή του Συμβουλίου δεν πρόκειται να αποτελέσει προηγούμενο».